ਰੁਦਰਪੁਰ
ਰੁਦਰਪੁਰ ਭਾਰਤ ਦੇ ਉਤਰਾਖੰਡ ਰਾਜ ਦੇ ਊਧਮ ਸਿੰਘ ਨਗਰ ਜ਼ਿਲ੍ਹੇ ਦਾ ਇੱਕ ਸ਼ਹਿਰ ਹੈ। ਨਵੀਂ ਦਿੱਲੀ ਦੇ ਲਗਪਗ 250 ਕਿਲੋਮੀਟਰ ਉੱਤਰ-ਪੂਰਬ ਅਤੇ ਦੇਹਰਾਦੂਨ ਦੇ 250 ਕਿਲੋਮੀਟਰ (160 ਮੀਲ) ਦੱਖਣ ਵੱਲ ਸਥਿਤ ਰੁਦਰਪੁਰ ਸ਼ਹਿਰ ਦਾ ਇਤਿਹਾਸ 500 ਸਾਲ ਤੋਂ ਵੀ ਜ਼ਿਆਦਾ ਪੁਰਾਣਾ ਹੈ। ਇਸ ਨਗਰ ਨੂੰ 16 ਵੀਂ ਸਦੀ ਵਿਚ ਕੁਮਾਊਂ ਦੇ ਰਾਜਾ ਰੁਦਰ ਚੰਦ ਦੁਆਰਾ ਸਥਾਪਿਤ ਕੀਤਾ ਗਿਆ ਸੀ, ਅਤੇ ਉਸ ਸਮੇਂ ਇਥੇ ਕੁਮਾਓਂ ਦੇ ਤਰਾਈ ਇਲਾਕੇ ਦਾ ਗਵਰਨਰ ਰਹਿੰਦਾ ਸੀ। ਅੱਜ ਵੀ ਸ਼ਹਿਰ ਉਦਮ ਸਿੰਘ ਨਗਰ ਜ਼ਿਲ੍ਹੇ ਦਾ ਹੈੱਡਕੁਆਰਟਰ ਹੋਣ ਦੇ ਇਲਾਵਾ ਇਕ ਵੱਡਾ ਉਦਯੋਗਿਕ ਅਤੇ ਸਿੱਖਿਆ ਕੇਂਦਰ ਹੈ। ਰੁਦਰਪੁਰ ਉਪਜਾਊ ਤਾਰਾਈ ਖੇਤਰ ਵਿਚ 27.65 ਵਰਗ ਕਿਲੋਮੀਟਰ ਦੇ ਖੇਤਰ ਵਿੱਚ ਫੈਲਾ ਹੋਇਆ ਹੈ। ਭਾਰਤ ਦੀ 2011 ਦੀ ਮਰਦਮਸ਼ੁਮਾਰੀ ਮੁਤਾਬਕ 140,857 ਦੀ ਅਬਾਦੀ ਦੇ ਨਾਲ, ਰੁਦਰਪੁਰ ਕੁਮਾਊਂ ਦਾ ਦੂਜਾ, ਅਤੇ ਉਤਰਾਖੰਡ ਦਾ ਪੰਜਵਾਂ ਸਭ ਤੋਂ ਵੱਧ ਆਬਾਦੀ ਵਾਲਾ ਸ਼ਹਿਰ ਹੈ।